Haldus- ja korrakaitseorgan: Terviseamet, registrikood 70008799, aadress: Paldiski mnt 81, 10614 Tallinn

Tel 794 3500, e-post [info@terviseamet.ee](mailto:kesk@terviseamet.ee)

**MENETLUSTOIMINGU PROTOKOLLI NR 9.3-2/24/4029-12** **LISA: VALDUSE PAIKVAATLUS**

|  |
| --- |
| **Valdus:** Lagedi Kooli moodulhoone, mis on kasutusel Lagedi Lasteaia 4 rühma asenduspinnana; Lagedi Kooli söögisaal, spordisaal, aeroobikasaal ja aula.  (paikvaadeldava kinnisasja/ehitise/ruumi nimetus ja kirjeldus)  **Valduse aadress:** Kooli 18, Lagedi, Rae vald, Harjumaa  (kinnisasja/ehitise/ruumi aadress) |

|  |
| --- |
| **PAIKVAATLUSE KÄIGUS TUVASTATUD ASJAOLUD:**  Lagedi Lasteaed kasutab asenduspinnana 2-kordset moodulhoonet, mis algselt oli planeeritud koolile. Lapsed kolisid moodulhoonesse 21.08.2024 ning hetkel on olemasoleva Lagedi Lasteaia juurdeehituse tööde tähtajaks 31.01.2025. Seejärel hakatakse siseviimistlustöid tegema, kuid lapsed saavad siis juba hoone esimesele korrusele tagasi kolida. Seega planeeritakse esialgu moodulhoonet lasteaia asenduspinnana kasutada üle 6 kuu.  Moodulhoone ümber on piirdeaiaga piiratud ja mänguatraktsioonidega sisustatud maa-ala. Piirdeaed on piisavalt kõrge, et lapsed sealt ise üle ei saa (~1,5 m). Piirdeaial on 3 jalgväravat. Paikvaatluse ajal olid kõik väravad lukku keeratud, et tagada laste turvalisus. Jalgväravatel on ülevalt/pealt kinnitatav riiv.  Maa-alal on kokku 6 rattahoidikut, kokku 30-le rattale. Lisaks on olemas varjualune laste õuevahendite hoiustamiseks. Mängualal on 4 liivakasti katetega katmata, neist 1 paikneb kõrge kuuse all. Direktori ütluste kohaselt on katted olemas ja tuuakse olemasolevast lasteaiast. Mängualal puudub eraldi välivalgustus, kuid maja küljes on fassaadivalgustus.  Moodulhoone esimesel korrusel on 2 rühma (Mesimarjad 3-6a, Mesililled 4-7a) ja teisel korrusel on samuti 2 rühma (Mesimõmmid 4-7a ja Mesilinnud 3-6a). Kogu moodulhoonel on olemas sundventilatsioon, lisaks õhksoojuspump. Moodulhoone aknad on avatavad ja võimaldavad ruumide tuulutamist. Kõik aknad on varustatud valgust reguleeriva kattega. Moodulhoone teisele korrusele viiv trepp on turvapiirdega, mis koosneb vertikaalsetest pulkadest, varbade vahe kuni 10 cm, trepi käsipuu on lastele sobival kõrgusel mõlemal pool. Trepi esimene ja viimane aste markeeritud. Trepikojas on avatav aken.  Lapsed sisenevad moodulhoonesse kahest galerii sissepääsu uksest, millel mõlemal on olemas varikatus. Galeriisse sisenemisel puudub tuulekoda ehk puudub külma õhu tõkestamine ruumidesse. Talvel või külmal ajal planeeritakse sisenema hakata koolimaja hoovi poolt eraldi trepikojast. Paikvaatluse ajal puuduvad koolihoone trepikojas lasteaia lastele sobival kõrgusel trepikäsipuud.  Lapsed kasutavad osaliselt nii galeriid kui ka moodulhoone trepikoda garderoobina, kus hoiustatakse kõigi nelja rühma üleriideid ja jalanõusid. Galeriis on 4 stanget (igal rühmal 1 stange) üleriiete hoiustamiseks. Igal rühmal on lisaks stangele ka oma pink, mis on astetatud nagide alla. Igal rühmal on nagisid kokku 30 (10 tk 3-harulist nagi), kus lisaks üleriietele hoiustati ka kilekotiga vahetusriideid (Mesilillede rühmal oli varuriiete hoidmiseks veel eraldi riiul trepi juures). Õppejuhi ütluste kohaselt mahutavad iga rühma 20 last nagidesse oma üleriided ja ülejäänud lapsed panevad oma üleriided galeriis olevale stangele. Igal rühmal on ka kuivatuskapp: 2 neist asuvad koolihoone 1. korrusel trepikoja ees ning 2 kuivatuskappi keldrikorrusel söögisaali eesruumis. Õppejuhi selgituste kohaselt viivad õpetajad vajadusel märjad riided ise kuivatuskappidesse. Seda on võimalik teha, sest igal rühmal on 4 töötajat (2 õpetajat ja 2 õpetaja assistenti). Jalanõude hoiustamiseks kasutatakse kuubikriiuleid. Paikvaatluse ajal riietus osa lapsi, et õue minna. Lapsi, kes soovisid pinkidel istuda, suunati õpetaja(te) poolt porimattitele/vaipadele istuma. Kõikidele lastele ei ole tagatud riietumiseks istumiskoht.  Õppejuhi selgituste kohaselt viiakse osa Mesilinnude rühma lapsi ees õue ja siis läheb teine pool rühma järgi, et mitte liiga koormata garderoobi. Ütluste kohaselt ei kasuta kõik lapsed korraga galeriis asuvat garderoobi ning käiakse kahe rühma kaupa, kuid päevakavades seda eraldi kajastatud pole. Paikvaatluse ajal puudub kõikides rühmades päevakava, samuti pole päevakava Lagedi Lasteaia kodulehel.  Moodulhoone I korrusel on:   * Mesimarjade rühm (3-6a; 21 last/ 10 kohal). Paikvaatluse ajal olid lapsed rühmas laulu kuulamas.   Rühmaruumide koosseisu kuulub: tualettruum (2 wc-kabiini), akendeta mänguruum (korrusplaanidel garderoob 8,2 m2) ja mängu-magamisruum pindalaga 50,0 m2. Lisaks on olemas kabinet (pindalaga 10 m2).  Rühma tualettruumis on 1 kätepesuvalamu (lisaks on 1 kätepesuvalamu mängu-magamisruumis ja 1 kabinetis), mis on varustatud seebidosaatori ja kätekuivatuspaberiga. Valamud ei ole lasteaialapsele sobiva kõrgusega, seetõttu on paigutatud 1 tool tualettruumi valamu juurde. Tualettruumis on 2 wc-kabiini, millest ühes on väikelastele sobiva kõrgusega tualetipott.  Rühmakompleksi kuuluvat garderoobiosa kasutatakse mänguruumina (ruumis on legolaud, mänguasjade riiul), kuid ruumis puudub loomulik valgus.  Rühmakompleksis olevat kabinetti kasutatakse individuaaltööks või mänguks lastega. Ka Mesilillede rühma lapsed kasutavad seda ruumi mängimiseks. Ruumis on avatav aken.  Mängu-ja magamisruumis on kokku 4 lauda, 22 tooli ja 22 voodikohta (4 tk 4-kohalist sahtelvoodit ja 2 tk 3-kohalist sahtelvoodit).   * Mesilillede rühm (4-7a; 22 last/14 kohal).   Rühmaruumide koosseisu kuulub: 2 tualettruumi, mänguruum (korrusplaanidel garderoob 15,6 m2) ja mängu-magamisruum pindalaga 50,0 m2.  Laste kasutada on 2 eraldi tualettruumi, neist ühes on lisaks käsidušš ning mõlemas on kätepesuvalamu koos seebidosaatori ja kätekuivatuspaberiga. Lisaks on 1 kätepesuvalamu mängu-magamistoas. Valamud ei ole lasteaialapsele sobiva kõrgusega.  Rühmakompleksi kuuluvat garderoobiosa kasutatakse mänguruumina (ruumis on legolaud, mänguasjade riiul). Ruumis on loomulik valgus ja avatav aken.  Mängu-ja magamisruumis on kokku 4 lauda, 22 tooli ja 22 voodikohta (4 tk 4-kohalist sahtelvoodit ja 2 tk 3-kohalist sahtelvoodit).  Moodulhoone II korrusel on:   * Mesilinnude rühm (3-6a; 24 last/16 kohal).   Rühmaruumide koosseisu kuulub: 2 tualettruumi, mänguruum (korrusplaanidel garderoob 15,6 m2) ja mängu-magamisruum pindalaga 50,0 m2.  Laste kasutada on 2 eraldi tualettruumi, neist ühel on tualetipotil kasutatav lasteiste ning mõlemas on kätepesuvalamu koos seebidosaatori ja kätekuivatuspaberiga. Lisaks on 1 kätepesuvalamu mängu-magamistoas. Valamud ei ole lasteaialapsele sobiva kõrgusega. Lisaks on 1 tualettruum koos kätepesuvalamu ja dušinurgaga, mida kasutavad õpetajad. Õpetajate tualettruumis hoitakse ka rühma koristusvahendeid ning tolmuimejat (mida kasutavad kõik rühmad). Paikvaatluse ajal ei tuvastatud ülejäänud kolme rühma koristusvahendite asukohta. Majandusjuhi ütluste kohaselt ei leidnud ka tema ning lubas küsida õpetajate käest.  Rühmakompleksi kuuluvat garderoobiosa kasutatakse mänguruumina (ruumis on legolaud, mänguasjade riiul). Ruumis on loomulik valgus ja avatav aken.  Mängu-magamisruumis on kokku 4 lauda ja 20 tooli ja 24 voodikohta (6 tk 4-kohalised sahtelvoodid).   * Mesimõmmide rühm (4-7a; 21 last/17 kohal). Paikvaatluse ajal olid lapsed koolihoone spordisaalis mängimas/jooksmas.   Rühmaruumide koosseisu kuulub: tualettruum (2 wc-kabiini), akendeta mänguruum (korrusplaanidel garderoob 8,2 m2) ja mängu-magamisruum pindalaga 50,0 m2. Lisaks on olemas eripedagoogi kabinet (pindalaga 10 m2).  Rühma tualettruumis on 1 kätepesuvalamu (lisaks on 1 kätepesuvalamu mängu-magamisruumis ja 1 eripedagoogi kabinetis), mis on varustatud seebidosaatori ja kätekuivatuspaberiga. Valamud ei ole lasteaialapsele sobiva kõrgusega. Tualettruumis on 2 wc-kabiini, millest ühes on väikelastele sobiva kõrgusega tualetipott ning teisel on tualetipotil kasutatav lasteiste.  Rühmakompleksi kuuluvat garderoobiosa kasutatakse mänguruumina (ruumis on mängulaud), kuid ruumis puudub loomulik valgus.  Eripedagoog kasutab rühmakompleksis olevat kabinetti 2 korda nädalas. Ülejäänud aegadel saavad lapsed seal õppetööd teha. Ruumis on avatav aken.  Mängu-ja magamisruumis on kokku 4 lauda, 23 tooli ja 22 voodikohta, millest kasutusel on 21 (4 tk 4-kohalist sahtelvoodit ja 2 tk 3-kohalist sahtelvoodit).  Kõik 4 rühma söövad kooli sööklas, mis asub koolihoone keldrikorrusel (on loomulik valgus). Lasteaialapsed söövad hommikusööki kl 8.30-9.00, lõunat kell 12.40-13.10 ja oodet kl 15.30-16.00. Koolilapsed söövad hommikusööki ja lõunat kahes vahetuses: 8.20-8.30 ja 9.15-9.25; lõunasöök: 11.05-11.25 ja 12.10-12.30.  Lasteaialapsed liiguvad söögisaali koos õpetajatega ning pesevad käsi söögisaalis, kus on kokku 4 kätepesuvalamut koos vajalike vahenditega hügieeniliseks kätepesuks. Söögisaalis on iga rühma kasutada 2 lauda (10 inimest lauas). Lisaks on kätepesu valamute vahetus läheduses väikelaste laud koos 6 tooliga. Rühmade lauad on markeeritud rühmade nimedega. Vajadusel saavad lapsed kasutada söögisaalile lähimaid tualettruume (3 tk), mis asuvad koolihoone 1. korrusel.  Lasteaialaste muusikatunnid toimuvad koolihoone 3.korrusel peegelsaalis (ehk aeroobikasaalis). Samas ruumis toimuvad neljapäeviti ka lasteaialaste lõõgastusminutid (õpetajad käivad seal korraga poole rühma kaupa). Vastavalt aeroobikasaali uksel olevale tunniplaanile on aeroobikasaal koolilaste kasutusel vaid reedel kl 8.30-12.30.  Lasteaialaste liikumistunnid toimuvad õues või koolihoone 3.korruse spordisaalis. Lisaks saavad lapsed kasutada spordisaali vabade aegade olemasolul ka mängimiseks/jooksmiseks. Paikvaatluse ajal viibis Mesimõmmide rühm spordisaalis mängimas. Vastavalt spordisaali uksel olevale tunniplaanile on lasteaia lastele spordisaal broneeritud E ja R kl 8.30-11.05, kuid enamasti on lapsed õues alates kl 10.20.  Direktori selgitas, et vajadusel saavad lapsed lisaks kasutada 1.korrusel asuvat aulat, kuid hetkel pole selle kasutamise vajadust nähtud.  Direktori ütluste kohaselt täiendatakse päevakava ning esitatakse koos laste vigastuste ennetamise riskianalüüsiga ametile e-posti teel. |

|  |
| --- |
| **Ametnik:** Gea Metus  (nimi, allkiri) |